《风雨寄贡甫》
宋代·刘敞

积雨不自已，季秋闻惊雷。行子方远道，憔悴感我怀。

流潦纷纵横，高冈蔚崔嵬。左右无所睹，出入蒿与莱。

百步一踯躅，十步一徘徊。村墟断人烟，沈灶或产蛙。

日月悬一隅，云雾安得开。天远人事迩，劳生使心哀。

独不如凫鹄，奋翼超高飞。相望空长叹，抚襟泣如颓。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。